Kuutti viihtyisi jäällä ja lumessa.

Kuutti viihtyisi jäällä ja lumessa. Yle

Tarkistusten jälkeen on tehty havaintoja 58 kuutista. Suurin osa näistä syntyi apukinoksiin.

Saimaannorppien pesintä on onnistunut odotuksiakin paremmin. Jäätöiden jälkeen havaintoja oli tehty 53 saimaannorpan poikasesta. Viimeisten etsintöjen jäljiltä norpanpoikasia on löydetty 58 kappaletta.

Poikkeuksellisen talven vuoksi pesäpaikoilla tehtiin sukelluksia jäiden lähdön jälkeen. Tällä haluttiin varmistaa kuuttien syntymät.

– Näin hankalaa vuotta ei ole ollut koko seuranta-aikana ja seurannat tehtiin ensimmäisen kerran jo 1980-luvulla. Nyt oli kaikkien aikojen lämpimin vuosi norppien pesinnän osalta, Metsähallituksen ylitarkastaja Tero Sipilä kertoo.

Eniten norpanpoikasia havaittiin Haukivedellä ja Pihlajavedellä.

Hankalin tilanne oli eteläisellä Saimaalla, mistä löydettiin vain neljä kuuttia. Poikkeuksellisen laajoista etsinnöistä huolimatta alueelta ei löydetty enempää eläviä kuutteja.

Sipilä arvelee, että osa eteläisen Saimaan naaraista on mahdollisesti synnyttänyt avojäälle. Näiden kuuttien uskotaan menehtyneen.

Ilman ihmisen apua kuuteista olisi kuollut todennäköisesti noin puolet. Synnytyspaikoiksi kolattiin viime talvena 241 apukinosta, joista valtaosa oli pesintäkäytössä.

Nyt syntyneistä kuoli 9 poikasta, mikä on lähes kaksinkertainen määrä normaalitalveen verrattuna.

– Hyvinä talvina pesäpoikasten kuolleisuus on ollut kahdeksan prosenttia. Nyt se kaksinkertaistui. Sitten on vielä se, että meillä on vielä löytämättä muutama avojääsynnytys, Sipilä arvioi.